钦定古今图书集成/明伦汇编/官常典/第534卷 > 耿炳文
## 钦定古今图书集成/明伦汇编/官常典/第534卷 > 耿炳文

按《明外史》本传：“炳文，濠人。父君用，从太祖渡江，积功
为管军总管，援宜兴，与张士诚将争栅，力战死。炳文
袭职，遂领其军，取广德，进攻长兴，败士诚将赵打虎，
获战船三百馀艘，擒其守将李福安等，遂克长兴。长
兴据太湖口，陆通广德，连壤宣、歙，为江浙门户。太祖
既得其地，大喜，改为长安州，立永兴翼元帅府，以炳”
文为总兵都元帅守之。温祥卿者，多智数，避乱来归，
炳文引入幕府，画守御计甚悉。张士诚左丞潘元明、
元帅严再兴帅师来争，炳文奋击，大败去。久之，士诚
复遣司徒李伯昇率众十万，水陆进攻，城中兵七千。
太祖患之，命陈德华、高费聚三将军往援。比至，伯昇
夜劫营，诸军皆溃。炳文婴城固守，攻甚急，随方御之，
昼夜不解甲者月馀，援兵复集。伯昇弃营遁，乘之，追
斩五千馀人。其明年，改永兴翼元帅府为“永兴卫亲
军指挥使司”，以炳文为指挥使。已而士诚大发兵，遣
其弟士信复来争，炳文又败之，获其元帅宋兴祖。士
信愤，益兵围城。炳文与费聚出战，又大败之。长兴为
士诚必争地，炳文拒守凡十年，以寡御众，大小数十
战，战无不胜，士诚迄不得逞。大军伐士诚，炳文将所
部克湖州，围平江。吴平，进大都督府佥事。从征中原，
克山东沂、峄诸州。下汴梁，徇河南，扈驾北巡。已，又从
常遇春取大同，克晋、冀。从大将军徐达征陕西，走李
思齐、张思道，即镇其地。浚泾阳洪渠十万馀丈，民赖
其利。寻拜秦王左相、都督佥事。洪武三年封长兴侯，
食禄一千五百石，予世券。十四年从大将军出塞，破
元平章乃儿不花于北黄河。十九年从颍国公傅友
德征云南，讨平曲靖蛮。二十一年从永昌侯蓝玉北
征，至捕鱼儿海。二十五年总兵平陕西徽州妖人之
乱。三十年以征西将军擒蜀寇高福兴，俘其众三千人。始，炳文守长兴，功最高，太祖榜列勋臣，以炳文附
大将军达为一等。及洪武末年，诸通侯且尽，惟炳文
以元功宿将，为朝廷所倚重。建文改元，燕王兵起，帝
命炳文为大将军，率副将军李坚、甯忠北伐。炳文年
六十有五矣，兵号三十万，至者十三万。八月己酉次
真定，分营滹沱河南北。都督徐凯军十万驻河间，潘
忠、杨松驻鄚州，而其先锋九千人驻雄县。值中秋不
设备，燕王乘夜渡白沟河，袭破县城，九千人皆覆。忠
等来援，过月漾桥，半渡，伏发水中，忠、松俱被执，不屈
死，失鄚州。而炳文部将张保者降燕，备告南军虚实。
燕王纵保归，使张雄鄚败状，谓“北军且至。”于是炳文
移河南军渡河，并力当敌。军甫移，燕兵骤至，循城蹴
击。炳文军不得成列，败入城，争门。门塞，自相斮而入，
蹈藉死者不可数计。坚忠及都督顾成、都指挥刘遂
皆为燕所擒。燕兵遂围城。炳文众尚十万，坚守不出。
燕王知炳文老将未易下，越三日，解围还北平。而帝
骤闻炳文败，忧甚，谓太常卿黄子澄曰：“孰堪代将者？”
对曰：“李景隆可蚤用，景隆不至此。”遂以景隆为大将
军，乘传代炳文。比至军，燕师已先一日去。炳文受代
归，景隆遂将其军，再战再败，以至于亡。燕王称帝之
明年，刑部尚书郑赐、都御史陈瑛，劾炳文衣服器皿
有龙凤饰，玉带用红𬘩，僭妄不道。炳文惧，自杀。